- Génesis
- ←
- 15
- →

15
Bab-Dummad Abramʼbo-igar-mesisad
1 Weyob-gusad-sorbali, Abram negburgan-daksad. Agi, Bab-Jehová ega sunmakded, ega sogded:
“Abram, melle be dobguo,
ar sigu-abgaedyobi, an be-irwa gwisgudioed.
Degine, bega-ibmar-nued-uklegoedi, bega ibmar-dummadga guoed.”
2 Abram Bab-Jehová-abin sogded:
—Bab-Jehová-Bela-Negsemaid, ar be wisid, an mimmigan-sated, degite, ibmar-dummad be anga ukoye sogedi, ¿ar wede ibi-nuedga anga guosunna? Degisoggu, bela-an-ibmar-nikadi, we-anga-neg-daked-Damasco-dule-Eliezer, an-sorba bela ibmar gaoed.
3 Abram sogdebalid:
—Ar be anga mimmi-uksasursoggu, anga-arbaed-dule an-sorba bela ibmar gasunnoed.
4 Bab-Jehová Abram-abin sogded:
—Suli, degisuli. Be-sorba ibmar-bela-gaoedi, be-machi-sunnad bela be-ibmar gaoed. We-Eliezerʼdi suli.
5 Geb degine, Bab-Jehová magaba Abram-sesad, ega sogded:
—Nue be niba atake, be niisgwamar ebise, ar sunna be ebisodibe. Weyob-mergu wagan be nikuoed.
6 Abram, Bab-Jehová-ega-ibmar-soged gwen bengussulid. Degisoggu, a-ulale, Bab-Jehová, dule-isgussulidyob Abram-daknonikid. 7 Bab-Jehová Abramʼga sogded:
—Ani an Bab-Jehová gued. Caldea-dulemar-yargi Ur-neggweburgi be-maigu, ani an be-onosad, adi, we-yar an bega ukega, degi, begadga guegar.
8 Abram Bab-Jehová-abin sogded:
—Bab-Jehová-Bela-Negsemaid, degite, ¿igi nue an wisguosunna, we-yarde nue angadga guoe?
9 Bab-Jehová abin-sogded:
—Anga be we-ibmar sedagoed:
Moli-bebe-nikad-ome-birgapaagwad,
sibad-birgapaagwad,
sibad-wawaad-machered-birgapaagwad,
sapur-nuu-gwagwen,
degi, wagnuu-e-mimmi-gwagwen be anga sedabalo.
10 Abram bela we-ibmar-durgan Bab-Jehováʼga senonikid. Geb amar negabala-daasa marisad. Geb degi, asabin-asabin mesisad. Nuumardi marissulid, gwagwar mesisad. 11 Geb mulamala we-ibmar-durgan-burgwarmaladse duurmaknonikid. Ar Abramʼdi we-mulamar-ononnonai gualid.
12 Neg-mutikguargu, Abramʼgi bela-bela gabed gwichigunonikid. Ukiar, negsichid bela Abram-ebilis nagusad. Agine, nue dobe itoalid. 13 Geb degine, Bab-Jehová Abramʼga sogded:
—Nue be wisguergebed, be-wagan e-yarsulidgi gudii gumaloed. Agi maiganga gumaloed, degine, a-yargi birga-dulataled-ilabake (400) sabsuli be-wagan-wiomaloed. 14 Dulemar-be-wagan-maiga-imakoedi, ani, an sabsur-odurdakoed. Agi, be-wagan ainidamalogu, ibmarmar-nuegan nue-nika ainidamaloed. 15 Ar bedina nue-sered-mai be burgoed, degine, nue-bogidikidgi be diglegoed. 16 Ar emigindi, amba yoo Amorreo-dulemala bela-bela isgumarsoggu, be-wagan ilabakegus-gwagedgi, geb we-yarse be-wagan gannar nonikoed.
17 Bato neg-mutikgusgu, bela-bela bato negsichinadedgi, sianargi waa bupurmaksii daklealid. Degine, acha-gwallu-gamai daklearbalid. A-sianar, degi, a-gwallu ibmar-durgan-negabar-maraled-bukwad-abargi nadapid. 18 A-ibagi, Bab-Jehová Abram-ebo igar mesisad. Agi Abramʼga sogded:
—We-yala be-waganga an ukoed, Egipto-diwar-maid-akar, diwar-dummad-Éufrates maidse. 19 Yarmar an bega sogedi, wemardo:
Ceneo-dulemar-bukwad-yala,
Cenezeo-dulemar-bukwad-yala,
Cadmoneo-dulemar-bukwad-yala,
20 Het-dulemar-bukwad-yala,
Ferezeo-dulemar-bukwad-yala,
Refa-dulemar-bukwad-yala,
21 Amorreo-dulemar-bukwad-yala,
Canaán-dulemar-bukwad-yala,
Gergeseo-dulemar-bukwad-yala,
Jebuseo-dulemar-bukwad-yala,
bela we-yalamala an be-waganga ukoed.

- Génesis
- ←
- 15
- →

© 2014 WBT