- Joel
- ←
- 1
- →

JOEL-GARDA
JOEL
GEBE-SOGLENAID
Garda-nug
Joel-Garda. Joel, Bab-Dummad-gayaburba-barsogdii gusad. We-dulede, Petuel-machid. Bab-Dummad, Jehováʼye, Joel-nug obarileged.
Joel-Gardagi weyob sunmaklenaid
Anmar dakdele, reymar-garda-sogbogwadgi ibmar-soglenaid-balillasaar anmarga Joel e-gardagi sunmaknaid (2 Reyes 25:1-26). Bur bule Joel Jerusalén-neggweburgi sunmakdii gusad. We-ibagangine, Jerusalén-neggwebur Judá-yargi-neggweburmar-e-sailaga siid. Joel, Judá-dulemarga Bab-Dummad-ibagan-danikoedgi sunmaksabalid.
We-gardagine, weyob ilemakar sunmaklenaid:
1. Yoedse sesmarse neg ibitogoed, degi, Bab-Jehová-E-Iba-Danikid (1:1–2:2a).
2. Bab-Jehová-E-Iba-Danikidgi gannar sunmaklenaid (2:2b-11).
3. Bab-Jehová-dule-wiledaked (2:12-27).
4. Bab-Dummad-e-Burba-Isligwaled aidenonikoed (2:28-32).
5. Dule-yar-baid-baidgi-bukmalad sabsur-odurdaklemaloed (3:1-15).
6. Judá-dulemar-bendaklenonikoed (3:16-21).
Be itogua.
1. YOEDSE SESMARSE NEG IBITOGOED, DEGI, BAB-JEHOVÁ-E-IBA-DANIKID

1
(1:1–2:2a)
1 Bab-Jehová Petuel-machi-Joelʼga gayaburba sognonikid.
Sesmar neg-oitosad
Joel, Israel-dulemarga weyob sogded:
2-4 “Bemar, sapin-dummagan-gumalad, nue itomalo.
Bela we-yargi-gudidimalad, nue itomalo.
Ses-danagwen-gudimalad-ibmar-guchagusad-obesadi,
sorba ses-dummagan-gudidimalad gunnonimalad.
Geb ses-dummagan-gudidimalad-ibmar-guchagusad-obesadi,
sorba ses-sapingana gunnonimarmogad.
Geb ses-sapingana-ibmar-guchagusad-obesadi,
sorba ses-burwigana gunnonimarmogad.
Be-dadgan-ibagangi, ¿ar weyobi neg-gusa?
Bemar-emi-dulagudimaladgi, ¿ar bemar weyob neg-dakdimala?
Emi, be-mimmigangala, be we-ibmar sogmala,
adi, be-mimmigan na e-mimmiganga sogmarmogaga,
deginmoga, a-mimmigan na e-wagan-danimaloedga sogmarmogoed.
5 ”¡Mummugan, atakmala, be bomala!
Bela-gadi-vino-gobmalad be nunmak itomala,
ar ade, vino-binid bemar-annik sulesad.
6 Ar dule-yar-baidgi-bukmalad-gandikmalad-bukidar, an-yargine ubononikid.
E-nugarmar, achumigur-nugarmaryobi nikamalad.
E-nugar-suigan, achumigur-e-ome-nugaryobi nikamalad.
7 An-uva-dubmar-digar-naid obelosmalad.
An-higuera-sapimar daas-daas-imaksad.
Bela e-uka yaas-yaas-imaksamalad,
e-anagan swanga imaksamalad.
Bela omukusmalad.
8 ”An-dulemar, yagwa wile-itoged-mor-yoi na machered-abesiid-ei-burgwisadba-boedyobi, bomalad.
9 Bab-Jehováʼse-goled-neggi ibmar-gwag-orosgi-dakleged-ukleged bar uklesulid,
degi, vinoʼmar bar uklesurbalid.
Dule-irwa-Bab-Dummadse-gormalad Bab-Jehováʼga-arbamaladi, bomarmogad.
10 Nainumar bela swanga nanaid,
e-napamar bela dinna naded.
Bela ibmar-gwag-orosgi-dakleged bergusad,
vinoʼmar bela dinguded,
olivoʼmar bela berguded.
11 ”Bemar, sapurgi-arbamalad, bemar uva-dubgi-arbamalad, ibmar-gwag-trigoʼye-nugad-bela-dingusadba,
ibmar-gwag-cebadaʼye-nugad-bela-dingusadba, be bomala.
Ar bela ibmar-gwagmar-welesadi oitolesad.
12 Uva-dubmar bela dinguded,
sapi-higueraʼye-nugad, bela burgwided.
Sapi-granadoʼye-nugad bela dingudmogad,
ogobgi-dakleged, manzana-sapimar, dingudmalad.
Bela sapimar-gwigwichid dingudmalad.
Dulemar-e-yeer-itodiidse-bakale, e-ibe bergunonikid.”
Isgued-barsogmarye gorlenaid
13 Dule-irwa-Bab-Dummadse-gormalad, be wile-itomar,
wile-itoged-mor be yomar.
Bab-Jehováʼga-ibmar-ukleged-ailagi-arbamalad,
naibid-dummad be itomar.
An-Bab-Dummadga-arbadimalad, be dagmala,
wile-itoged-mor-yoi, be oibomar,
ar ibmar-gwagmar, degi, vinoʼmar
Bab-Dummadse-goled-neggi bar uklesulid.
14 Bela dulemarse gormala,
mer-bar-mas-gulleged-iba be nasikmalo.
Be-Bab-Dummad-Jehováʼse-goled-neggi, girmar-dummagan be onmakmala,
bela dulemar-we-yargi-gudidimalad be onmakmala,
agi Bab-Jehováʼse ise-gollar imakmala.
15 ¡Iba-buledi danikid!
¡Bab-Jehová-e-iba bato warmakdanikid!
Bab-Dummad-Bela-Gangued-Nika-Maid-e-iba,
ibmar-bergued-iba guoed.
16 Anmar-masgulleged, ¿anmar-wagab anmar-ibe sulenai gussursi?
Anmar-Bab-Dummadse-goled-neggi anmar-wergued, anmar-yeer-itoged,
¿anmar-ibe osulolessursi?
17 Ibmar-gwag diglesa-inigwele, degite, bela nungusad.
Ibmar-saboleged-neg isgus-sii.
Ibmar-gwag-saboleged-negmar bela bibichisad.
Ar ibmar-gwagmar bela dingusmalad.
18 Ibiyobi molimar masbina gornanai.
Moli-bebe-nikamalad masgunned satedbali oes gaamakdidimalad.
Sibad-wawaadmar deyobi gudidimarmogad.
19 Bab-Jehováʼye, an bese ise-wilegar goled,
ar ade, nainumargi gagan-nanaid soo ogumaksad,
bela sapimar-gwigwichid ogumaksad.
20 Bab-Jehová, amba ibmar-durganse-bakale, bela-bela be-amimalad,
ar ade, bela diwarmar-mamaidi dingusad,
nainumargi gagan-nanaid soo ogumaksad.

- Joel
- ←
- 1
- →

© 2014 WBT