- Nehemías
- ←
- 11
- →

7. NEHEMÍAS ISRAEL-DULEMAR JERUSALÉNʼGI-MEGEGA AMISAD
11
(11:1–12:26)
Jerusalén-neggweburginmalad
(1 Crónicas 9:1-34)
1 Dulemar-neggweburgi-dummaganga-gudidimalad Jerusalén-neggweburgi megnonimalad. Ar Jerusalén-neggwebur, neggwebur-swilidikid-gued. Degi, dulemar-baigandi, na wilubdaknanai-guarmalad, doa-dule, dule-e-ambegine gwensak (10%) Jerusalén-neggwebur-islidikidse megnamaloe, degine, baigan-walabakebakaddi (9) e-neggwebur-baiganse megnamaloed. 2 Bela-dulemar na dukin-dukin sogsamalad, emarde Jerusalén-neggweburgi megmaloye. A-ular, Israel-dulemar nue-yeer a-dulemargi binsasmalad.
3 Dulemar Judá-yar-neggwebur-baigangi na e-nainu-nainugi-megismaladi, degi, na e-neggwebur-e-neggweburgi-megismaladi, wemar-dake: Dule-irwa-Bab-Dummadse-gormalad, Levita-dulemar, Bab-Dummadse-goled-neggi-dule-arbamalad, degi, Salomón-maigan-e-wagan.
Israel-yar-e-dummaganga-gudimaladi, Jerusalén-neggweburgi megismalad.
4 Amala, abala Judá-waganad, degi, abala Benjamín-waganmogad.
Judá-wagandi, wemalad:
Uzías-machi-Ataías. Uzíasʼde, Zacarías-machid.
Zacaríasʼdi, Amarías-machid. Amaríasʼdi, Sefatías-machid.
Sefatíasʼdi, Mahalaleel-machid. Mahalaleelʼdi, Fares-wagwad.
5 Degine, Baruc-machi-Maasías, Barucʼde, Colhoze-machid.
Colhozeʼdi, Hazaías-machid. Hazaíasʼdi, Adaías-machid.
Adaíasʼdi, Joiarib-machid. Joiaribʼdi, Zacarías-machid.
Zacaríasʼdi, Siloni-machid.
6 Bela Fares-wagan, Jerusalén-neggweburgi dulataled-ilabake gaka dulapaa-gakabaabak (468) mergu megismalad. Bela wemala, bila-onomalad-sorda-gumalad.
7 Benjamín-wagan Jerusalénʼgi megismaladi, wemalad:
Mesulam-machi-Salú, Mesulamʼde, Joed-machid.
Joedʼdi, Pedaías-machid. Pedaíasʼdi, Colaías-machid.
Colaíasʼdi, Maasías-machid. Maasíasʼdi, Itiel-machid.
Itielʼdi, Jesaías-machid.
8 Degine, Jesaías-gwenadgan-gargwenmaladdi, Gabai, degi, Salai, bela amarse-bakale, dulataled-ilabakebak gaka dulagwen-gakabaabak (928) mergumalad.
9 Zicri-machi-Joel, wemar-e-dummadga gued. Degine, Senúa-machi-Judá, dummad-sorbali Jerusalén-neggweburgi negdakedmogad.
10 Dule-irwa-Bab-Dummadse-gormaladdi, wemalad:
Joiarib-machi-Jedaías, Jaquín, 11 Hilcías-machi-Seraías.
Hilcíasʼde, Mesulam-machid. Mesulamʼdi, Sadoc-machid.
Sadocʼdi, Meraiot-machid. Meraiotʼdi, Ahitob-machid.
We-Ahitobʼde, Bab-Dummadse-goled-neg-e-dummadid.
12 Degine, bela e-gwenadgan Bab-Dummadse-goled-neggi-arbananaid, dulataled-ilabaabak gaka dulagwen-gakabo (822) mergued.
Deyobi, Jeroham-machi-Adaías, Jerusalénʼgi megismogad.
Jerohamʼde, Pelalías-machid. Pelalíasʼdi, Amsi-machid.
Amsiʼdi, Zacarías-machid. Zacaríasʼdi, Pasur-machid.
Pasurʼdi, Malquías-machid.
13 Degine, Adaías-gwenadgan, e-neg-yaurgi na negsedimalad, bela dulataled-ilabo gaka dulabo-gakabo (242) mergue megismarmogad.
Deginbali, Azareel-machi-Amasai, megismogad,
Azareelʼde, Azai-machid. Azaiʼdi, Mesilemot-machid.
Mesilemotʼdi, Imer-machid.
14 Degine, Amasai-gwenadgan, dule-gala-ibeganad, bela dulanergwa-gakabaabak (128) mergued. Gedolim-machi-Zabdiel amar-dummadga-gued.
15 Levita-dulemardi, wemalad:
Hasub-machi-Semaías, Hasubʼde, Azricam-machid.
Azricamʼdi, Hasabías-machid. Hasabíasʼdi, Buni-machid.
16 Sabetai, Jozabadʼbo, megismarmogad.
Wemar, Levita-dulemar-e-dummagan-gumalad, degi, Bab-Dummadse-goled-neg-magabalid-soblenaid, e-dummaganga-gumalad.
17 Micaía-machi-Matanías, a-dule-namaked-e-iduedid. Bab-Dummadse-goter, a-inse Bab-Dummad-nug ogannoddaed, degi, dog-nuedye Bab-Dummadga sogdedaed.
Micaíaʼde, Zabdi-machid. Zabdiʼdi, Asaf-machid.
Degi, Bacbuquías Matanías-sorbalidi, Jerusalénʼgi megismogad.
Degi, Samúa-machi-Abda, Samúaʼde, Galal-machid.
Galalʼdi, Jedutún-machid.
18 Bela Levita-dulemala, Jerusalén-neggwebur-islidikidgi, dulataled-ilabo gaka dulabake-gakabake (284) mergue megismalad.
19 Yawagak-dakmaladdi, wemalad:
Acub, Talmón, degine, e-urbamar.
Wemala, yawagakgi-nakulemaladid. Amar, dulabaabak-gakambe-gakabo (172) bela mergumalad.
20 Geb Israel-dulemar-baigandi, dule-irwa-Bab-Dummadse-gormalad-baigandi, degi, Levita-dulemar-baigandi, Judá-yargi baigan-neggweburmargi, na e-nainu-e-nainugi mamai-gusmalad.
21 Bab-Dummadse-goled-neggi-arbamaladdi, Ofel-yargi megismalad.
Ziha, degi, Gispa, amar, amar-dummadga gusmalad.
22 Bani-machi-Uzi Jerusalén-neggweburgi, Levita-dulemar-e-dummadid.
Baniʼde, Hasabías-machid. Hasabíasʼdi, Matanías-machid.
Mataníasʼdi, Micaía-machid. We-Micaíaʼde, Asaf-wagwa-gwensakadid.
Wemarde, Bab-Dummadse-goled-neggi dule-namakmalad-gumalad. 23 Ar ade, rey igar-uksagusad, degi, bane-bane dule-namakmalad igarmar-mamaidba ibmar imakmaloed.
24 Rey, e-nuggi Mesezabeel-machi-Petaías bela-dulemarga-igar-nabogegala, onug-imaksad.
Mesazabeelʼde, Zera-wagwa-gwensakad-gued.
Zeraʼde, Judá-wagwa-gumogad.
Neggwebur-baigangi Israel-dulemar ambikusbalid
25 Israel-dulemar-baigandi, Judá-yargi neggwebur-dummagangi, degi, e-neggwebur-burwigangi megismalad.
A-neggweburmardi, wemalad:
Quiriat-Arba-neggwebur, Dibón-neggwebur, Jecabseel-neggwebur.
26 Jesúa-neggwebur, Molada-neggwebur, Bet-Pelet-neggwebur.
27 Hazar-Sual-neggwebur, Beerseba-neggwebur,
28 Siclag-neggwebur, Mecona-neggwebur,
29 En-Rimón-neggwebur, Zora-neggwebur, Jarmut-neggwebur,
30 Zanoa-neggwebur, Adulam-neggwebur,
Laquis-neggwebur, Azeca-neggwebur.
Beerseba-neggwebur-akar, Hinom-nebase ambikusmalad.
31 Benjamín-wagandi we-neggweburmargi ambikusmalad:
Geba-neggweburgi, Micmas-neggweburgi, Aía-neggweburgi,
Betelʼgi, degi, e-neggwebur-burwigangi ambikusmalad.
32 Neggwebur-baigan, wemarbalid:
Anatot-neggwebur, Nob-neggwebur, Ananías-neggwebur,
33 Hazor-neggwebur, Ramá-neggwebur, Gitaim-neggwebur,
34 Hadid-neggwebur, Seboim-neggwebur, Nebalat-neggwebur.
35 Lod-neggwebur, Ono-neggwebur,
degi, Argangi-Ibmar-Sobmalad-Nebagi ambikusmalad.
36 Levita-dulemar gwen-gwena Judá-yargi megismalad, degine, Benjamín-dulemarba megismarbalid.

- Nehemías
- ←
- 11
- →

© 2014 WBT