- Tito
- ←
- 2
- →

3. IGAR-NUEGAN-MAMAIDGI-ODURDAKLEGED
2
(2:1-15)
1 Tito, ar bedi Jesús-Igar-nuegan-mamaidba be innikii sunmako.
2 Dadormarga be sogo:
Mer dogdar wilub-obichaa damaloye,
mer dodoakwaa damaloye,
nue-binsaed-nikaa damaloye,
Jesúsʼgi-nue-bensuli gumaloye,
nue sabgumaloye,
degine, mer ukurmakar ibmar abemaloye.
3 Amba deyob mukwamarga be sogmogoed:
E-daedgi Bab-Dummad-dobee nanamaloye,
mer dule-baigan-ogakansamaloye,
mer mumgudii nanamaloye,
ibmar-nueganginbi dulemar-baigan-odurdakdii nanamaloye.
4 Deginbali, mukwamarga be sogbalo, omegan-odurdakbaloye:
E-nusgana-sabguedgi,
e-suimar-sabguedgi,
5 nue-binsaed-nikadaedgi,
san-swilidik-nanaedgi,
neg-nued-akwedgi,
nueddaedgi,
e-sui-urbaligwa-nanaedgi,
adi, dulemar mer Bab-Dummad-Gayaburbagi isdar sunmakmalagarye.
6 Deginbali, sapingana be weyob unabalo:
Nue-binsaed-nikaa damaloye.
7 Tito, bedi be bela ibmar-nuegan-saedgi sapinganga be oyogoed, igi nanamalargebe.
Ulubgi akar-binsasulidgi,
degi, sunmaked-napiragwadgi dodoakwaadasulidgi,
be sapingan-odurdakoed.
8 Gaya-nuegangi be sunmakoed. We-gayagi dule geg akar soged. Weyob be odurdakele, be-isdarmalad be obingegsaoed. Ar ade, begi ibmar-isdarmalad geg soge-gumaloed.
9 Maigan be weyob ounabalo:
Be-dummagan-ibmar-sogedba be damarye,
bela yeer-itoged be imakye,
melle abin be sunmakmarye.
10 Degine, mer e-ibe be ibmar atursamaloye.
Na be oyoged imakmarye, bemar geg-dulemar-yardakmaladye,
adi, begi dakmalagar, Bab-Dummad-anmar-Abonoged-e-Igar, igar-nuedi.
11 Bab-Dummad bela nabir dulemargi binsamaid. Ar Bab-Dummad nabir dulemargi binsaewilubsulinad. Emigindi, isguedgi bela dulemar-abonogega, e-nabir-binsaed bela dulemarga oyononikid.
12 Bab-Dummad nabir-anmargi-binsaedba we-igarmargi anmar-odurdaknonikid:
Bab-Dummadgi-binsasuli-nanaed-obaned,
ibmar-isganagi-binsaed-obaned.
Adi,
weyobi anmar we-napneg-naidgi nue-binsaed-nikaa nanaegar,
ibmar-innikigwadbi-imakdii guegar,
nue-Bab-Dummad-dobee-nanadii guegar.
13 Emide anmar, bensulidgi anmar-Bab-Jesucristo-Abonoged-nuedid e-gangued-yeerdaklegedgi-gannar-danikoed edarbedimarsunnad.
14 We-Jesucristoʼde isguedgi anmar-onogegala, anmar-anar na san-burba uksagusad, anmar-anar burgwisad. Adi, bela anmar-isgudiid eliega, egadga anmar-imakega swilidik anmar-imaksad. Adi, anmar ibmar-nueganbi imakdii guegar.
15 Tito, weyob bega ibmar-soglesadba be sunmako, be dule-unao, gandikidba weyob be ibmar sogo. Mer dulemar ibgwensur-be-daked be imako.

- Tito
- ←
- 2
- →

© 2014 WBT