- Isaías
- ←
- 53
- →

53
1 ¿Doa anmar-ibmar-sogsad bengussuli?
¿Doase Bab-Jehová na e-gangued oyosa?
2 Bab-Jehová, e-mai sapi-e-nii-dutugwad-dungueyobi odummosad.
Sapi-e-mali napa-isganagi dogdedaeyobi, e-mai-odummosad.
E-mai yeer daklesulid,
gandik daklesurbalid.
E-daklegedi, wilubba dakleged.
Dulemar baisur-dakmalad.
3 Dulemarse obanagwale gusad.
Mesagwale gusad.
Gwage-nunmaked-itodii gusad.
Undar-odurdakledii gusad.
Dulemar gwen-dakbisuli gusmalad.
Dulemarse obanagwale gusad.
Gwen anmar bai daksasurmalad.
4 Degi-inigwele, anmarga anmar-bonigan sesad,
anmar-anar, anmar-nunmaked itosad.
Anmardi egi binsaed,
Bab-Dummad we-dule-naibi-imaksaye,
sabsur-imaksaye,
degi, mesagwar-imaksaye.
5 E na, anmar-uaya-sated-ular, naibigusad.
E na, anmar-isgued-ular, bela-bela sabsur-bibyolesgusad.
Anmarga gwage-bogidikid-ukegala, anmar-ular, bela-bela sabsur-odurdaklesad.
Anmar e-naibigusadgi nugunonimalad.
6 Anmar bela sibad-wawaad-yoggusgudidaedyobi, yoggus gudimalanad.
Na wala-walagwen e-itolegedba gudidimalanad.
Degi-inigwele, Bab-Jehová bela e-maigi anmar-isgued nasiksad.
7 Sabsur-imaklenaigu, mesagwar-imaklenaigu, gwen e-gaya itolessulid.
Igi-sibad-wawaad-senigwad e-oburgwilegedse selesdae, deyobi, gaya-itosuldgi selemai gusad.
Igi-sibad-wawaad ega-e-absar-siked-abin, gordasuli, deyobi, dulemar-asabin Bab-Jehová-e-mai gaya nikussulid,
degi, dulemar-asabin gwen gochasurbalid.
8 Gasmargua, ega igar-amismargua, oburgwismalad.
Gwen bai daksasurmalad,
e-bina sogsasurmalad.
E-wagan-danikoedgi gwen binsassurmalad.
Dulemar-bukwad-abargi gandikidgi onolesad,
an-dulamar-isgued-anar, oburgwilesad.
9 Gwen e-sunmakedgi emar-yardaksasur-inigwele,
gwen ibmar-isgana-imaksasur-inigwele,
dule-ibmar-isgana-imakmalad-abargi burgwisad,
degi-inigwele, mani-ibgan-abargi diglesad.
10 Ar Bab-Jehová, mesagwar-guega imaksad,
sabsur-wilegega imaksad.
E na dulemar-isgued-anar san-uksasoggu, a-ulale, na suitiba gudii guoed,
bela e-waganmar-dakoed,
Bab-Jehová-sogedba bela ibmar imakoed.
11 Sabsur-wilegoed-sorbali, magar-daknonikoed,
e-sabsur-wilesadi, binsa wilessuli, degidbali na yeer-itononikoed.
Bab-Jehová soged:
“An-mai-innikigwadi, e-ibmar-wisidbali, dulemarga igarmar nabogoed.
E na dule-ibmar-isgana-imaked sedoed.
12 A-ulale, dule-dummagan-abargi an osimogoed,
e-ibmar-suoedi dule-gandikmaladbo mimioed.
Ar ade, na burgwegala, e-san uksad.
Dulemar-isgumaladyob imaklesmogad.
Dule-bukidarad-e-isgumalad na sesad,
dule-isgumalad-irwa gwisgusad.”

- Isaías
- ←
- 53
- →

© 2014 WBT