- Job
- ←
- 29
- →

4. JOB GEBE-IDUAR-GUDIGUSADGINE SUNMAKNAID
29
(29:1–31:40)
Job iduar-gudigusad obarnaid
1 Job gannar sunmakdebalid, weyob sogded:
2 “Bitigi Bab-Dummad-nue-an-akwedigusad-ibagan-nasadyobi,
gannar an gudigusana gadin.
3 Ar negsichiganba dobsuli an gudidaed,
ar Bab-Dummad gwalluyob an-idudidaed.
4 An sapingwaunni, amba an gannarba-gudidaeunni,
Bab-Dummad nued-angi-binsaedba an-neguya mer akarguega imakdaed.
5 ”Bab-Dummad-Bela-Gangued-Nikad anba gudidaeunni,
an-mimmigan an-ebiris gudidaed.
6 Deyob-gudiidgine, an-mesegine wilub-obicha mas an nikagudaed.
Olivo-gwallumar e-akwa-eguredgi wilub-obicha ariomaidaed.
7 Igar-itogegala, neggwebur-e-yawagak-noedse an signadele,
dule-igar-nabomalad-abargi an signadele,
8 sapingan, yog-ainiar an-iduar imakdamalad,
sergana, yog-gwichibin an-abin imakdamarmogad.
9 Dule-nuga-nikamaladi, bogi-ambikusdamalad, bar-sunmakdasurmalad.
An-abin e-gaya gasa imakdedamalad.
10 Dummadga-negdakmamaidse-bakale, an-asabinni binnasdikii sunmakdedamalad,
imbagwenale bar-sunmaksurdamalad.
11 Dulemar an-sunmaked itodmalale, nued angi sunmakdamalad.
An-dakdemalale, an-nug ogannoddamalad.
12 Dule-wilegana, anse wiledanikile, an bendakdaed.
Sergan-sated, an bendakdabalid.
Ar dule-e-bendakmalad sated.
13 Dule-na-bela-itodimaladi, angi ise-nued binsadamalad.
Omegan-ei-sui-burgwismalad, an yeer-ito imakdabalid.
14 An gusgu igar-innikigwad an imakdaed,
an igar-sogmaidba ibmar imakdaed.
An we-ibmar-imakedi, mor-nued-yoeyobi anga gudaed,
gurgin-nued-sieyob anga gudaed.
15 Dule-aku-atakmaladga e-ibyayobi an gudii gusad.
Dule-yaku-yaku-nanamaladga, e-maliyobi an gudii gusbalid.
16 Dule-ibmar-abesa-gudimaladga, an e-babyobi gudii gusad.
Dule-yar-baidsikmaladi, an bendaksabalid.
17 Dule-isganamar-e-gangued an obelosdabalid.
We-dulemar, bar emar-wiogega an imaksasulid.
18 ”An weyob binsadii gualid: ‘Undar an gudii guoye,
an-neggi nuedgi sereddii an burgoye.
19 Andi sapi-diwar-naba-gwichiyobi gued,
sapi-anagan boo-mutik-batedgi-obgwichiyobi an gued.
20 An-nug-dummarba-maid berguosurye,
an-gargangued berguosurye,’ an binsadii gualid.
21 ”Dulemar an-sunmaked-itodmalale, ise-itogar bukusdamalad.
Bogidikgi an-binsaed-uknaid itosigisdamalad.
22 An-gayaburba-sunmakedi nue yeer itodamalad,
dule gwen an-abin-imakdasulid.
23 An-sunmaked edarbedidamalad.
Igi dii-wied-edarbeledae,
deyobi, an-sunmaked-edarbedidamalad.
24 An dulemarga allee gualile,
geger an-dakdamalad.
An-ega-allee gusale, e-niga ganguddamalad.
25 Ani an ega igar oyodaed, ibi-igarba namaloe,
degi, ani an idumaidaed.
Rey e-sordamar-abargigudiiyobi, an emar-abargi gudidaed.
Dule-gwage-naibi-itodiid-baisur-itoge-imakedyob an gued.”

- Job
- ←
- 29
- →

© 2014 WBT