- Proverbios
- ←
- 10
- →

3. SALOMÓN-E-BINSAED-NIKAD
10
(10:1–22:16)
1 Salomón-e-binsaed-nuegan-narmaklesad:
Machi-binsaed-ibedi, e-bab-gwage-weligwar imaked.
Machi-binsaedsuliddina, e-nanga gwage-nunmaked-ukega gued.
2 Ibmar-isganagi-mani-amilegedi, ibnuedga gusulid.
Ibmar-inniki-imaklegeddina, burgwedgi-san-onogega emar-imaked.
3 Bab-Jehová, dule-innikidaedi, ukudmaada-gudiguega imaksulid.
Dule-isgana-sulibinsa-ibmarbina-itodimaladdi obaned.
4 Dule-wiesailamaladi, wilegega gued.
Dule-gadi-arbamaladdina, e-ibmar ega nasgumai gued.
5 Dule-binsaed-nikadaedi, yorgine ibmar-gwag-gullemalad na onmaked.
Dule ibmar-gwag-weleged-e-ibagangi gabedbi-gudiiddi, we-dule, na dukin binged-amied.
6 Bab-Dummadi, dule-innikidaedgi, nued binsaed.
Gaya-isgana-sunmaklegedi, unnila dule-wiogega emar-imaked.
7 Dule-innikidaed-e-nuggi nued sunmakledidaed.
Dule-isgana-e-nuggindina, bar-egi-binsalesulid.
8 Dule-binsaed-ibed igar-maidba ibsaed.
Dule-binsaedsulidaeddi, e-sunmakedgi na dukin san-wioged.
9 Dule-nuekwa-nanadiidi, bonisuli nanadiid.
Dule-galagwensuli-nanadiiddina, ibagwengi e-isgued magar-daklenonikoed.
10 Dule ibmar-isgana-gunaid baisur-dakedi, emarga naibid-uked.
Dule-binsaedsulid e-sunmakedgi na boni-amioed.
11 Dule-innikidaed-e-sunmakedi, dulega ibnuedga gued.
Dule-isgana-e-sunmakeddina, unnila yamo dule-ourwega sunmaked.
12 Sae-emar-dakedgi, urwed amileged.
Sabgueddina, isgussuliyob emar-dake imaked.
13 Dule-itoakwaa-gudiid-e-sunmakedgine, binsaed-nikagued amileged.
Dule-binsaedsulidaeddina, e-yargan-gordii gued.
14 Dule-binsaed-ibegan, e-ibmar-wisigued bur bule amied.
Dule-binsaedsulidaeddina, e-sunmakedgi ukiagwar boni-onogedsedaed.
15 Dule-mani-ibedi, manigi e-gangued siid.
Dule-wilegeddina, wileged ega boniga-gumogad.
16 Dule-innikidaed-e-ibmar-imakedi, ega ibnuedga gued.
Dule-isgana-e-ibmar-imakeddina, ega ib-isganaga gued.
17 Dule igar-odurdaklegedba-ibsaele, burba-dulad-nikaa gudii gued.
Dule igar-odurdaklegedba-ibsasuliddina, igar-isganaba naddaed.
18 Dule-gakansaerbadi, sae-emar-daked odukued.
Dule-emargi-isdar-sunmakedi, binsaedsuli gued.
19 Dule-gadi-sunmaked, gege isgued sogsuli gued.
Dule gwabinduku-bargaed-nikaddina, we-dule, dule-binsaed-ibedid.
20 Dule-innikidaed-e-sunmakedi, mani-nuedyobid.
Dule-isgana-e-binsaeddina, ibnuedga gusulid.
21 Dule-innikidaed-e-sunmakedi, dulemarga binsaed-nued uked.
Dule-binsaedsuliddina, noar-binsaedba na dukin burgwed-amied.
22 Bab-Jehová-nued-emargi-binsaedi, ibmar-nuegan uked,
bukib-binsaed-igar egi maisulid.
23 Dule-binsaedsulidaedi, na galagwensuli-gudiidgi wergudiid.
Dule-binsaed-nikarbaddina, e-binsaed-nikarbadgi na wergudimogad.
24 Dule-isgana, na ibmar-dobgudiid egi aibined.
Dule-innikidaeddina, na ibmar-abediid ega nabir gued.
25 Dule-isgana boni-dummagan-abin gwen gwisguosulid, yog-berguar gued.
Dule-innikidaeddina, boni-dummagan-abin gwen-sikirmaksuli degisadeguoed.
26 Igi-ina-soled nugar-iii-imake,
igi waabali ibya aurmake,
deyobi, dule-wiegala e-dummadga gued.
27 Dule-Bab-Jehováʼgi-dobekwaa-nanadiidi, ibagan-suitii gudii gued.
Dule-isganamardina, ibagan-suitii gudii gusulid.
28 Dule-innikidaedgala, iba-nuegan ega danidaed.
Dule-isganagardina, iba-isganamar ega nonidaed.
29 Bab-Jehová-Igar-Maidi, dule-innikidaedga bendakleged-igar gued.
Dule-ibmar-isgana-imakdimaladgardina, ega boniga binyed.
30 Dule-innikidamaladi, bonigan-abin akar-guosulid.
Dule-isganamardina, we-napneggi gudii guosulid.
31 Dule-innikidaed-e-sunmakedi, binsaed-nika sunmaked.
Dule-galagwensuli-sunmakeddina, gaya-maklemaloed.
32 Dule-innikidaed-e-sunmakedi, yeer-ito dule-imaked.
Dule-isganamardina, galagwensuli ibmar-isganagi sunmaked.

- Proverbios
- ←
- 10
- →

© 2014 WBT