- Habacuc
- ←
- 1
- →

HABACUC-GARDA
HABACUC
GEBE-SOGLENAID
Garda-nug
Habacuc-Garda. Judá-dulemar Babilonia-yarse selesmalad-idu, Habacuc, Judá-dulemarga Bab-Dummad-gayaburba-barsoged-napidga gusadid. Dulemar dogdar innikimakar e-nug-obarileged wissulid. Egi binsaledo, wede Angaagwar-gaed, e-nug obarileye.
Habacuc-Gardagi weyob sunmaklenaid
Habacuc, Judá-dulemar Babilonia-dulemarse gebe-gales-seledsokarmalad-idu ega sunmaksa gusad. Habacucʼgi binsaleged, Sofonías-ibagangi, Jeremías-ibagangi, degine, Nahúm-ibagangi, Bab-Dummad-gayaburbagi sunmaksaye.
Habacuc, Bab-Dummad-ibmar-imaknaidba ese egisnai gusad, ibiga Judá-dulemar deyob ibmar imaknaiye. Habacuc, Judá-dulemar-daed nabir daksursoggu, Bab-Dummadga sognai gusad: “We-dulemar be sabsur-odurdakye.” Bab-Dummadi, Habacuc-ese-gochad itosad. Geb ega sogsad: “We-dulemar, Babilonia-sordamarse sabsur-odurdaklemaloye.”
We-gardagine, weyob ilemakar sunmaklenaid:
1. Igar-inniki-imaklesulidba, Habacuc sabsur-ibmar soged (1:1-4).
2. Bab-Jehová, Habacuc-abin-imaksad (1:5-11).
3. Habacuc, Bab-Dummadga gannar-ibmar soged (1:12-17).
4. Bab-Jehová, Habacuc-abin-imaksad (2:1-5).
5. Dule-inniki-ibmar-imaksurmalad, dummad-wilegoed (2:6-20).
6. Habacuc, Bab-Dummadse-goled (3:1-19).
Be itogua.
1. IGAR-INNIKI-IMAKLESULIDBA, HABACUC SABSUR-IBMAR SOGED

1
(1:1-4)
1 Bab-Dummad-gayaburba-barsoged-Habacuc negburgan-daksagua, we-gayaburba ega soglesad.
Habacuc, Bab-Dummadga ibmar soged
2 Bab-Jehováʼye, ¿sanagwadse an bese bendakleged egisnaiguoe?
Emide, gwen be an-itosulid.
¿Sanagwadse dulemar-sabsur-imakledimalad-ular, an bese gornaiguoe?
Emide, gwen be anmar-bendaksulid.
3 ¿Ibigala, igar-innikwad-imaklesulid-dakega be an-imake?
¿Ibiga ibmar-isgana-imaklenaid-dakega be an-imake?
Unnila neg-gagalenaidbi, degi, dule-sabsur-imaklegedbi an daked.
Urwelegedbi, degi, na abin-abin-imakmaladbi neg-naid.
4 Agala, igar-maidba ibmar-imaklesulid,
igar-innikigwad-imakleged bar imaklesulid.
Dule-isgana dule-nued-balegindiid,
dulemarga igar-innikigwadba igar nabolesulid.
2. BAB-JEHOVÁ, HABACUC-ABIN-IMAKSAD
(1:5-11)
5 Bab-Jehová sogded:
“Dule-yar-baid-baidgi-bukwamalad be dakmala.
Nuekwaa be dakmala, geger-dakbukwa be gumala.
We-ibagangi ibmar-gegerdaklemalad an imaksokalid,
amba dule bemarga a-ibmar-imaklegoed-odulogele, bemar amba bengumaloed.
6 Caldea-dulemar an bemargi bila-onodagega imaknaid,
we-dulemar, dule-isgana-nanaed, binna-binnasuli ibmar-imakmaladid.
Dule-baid-ibe napa-suega bela napneg-ebirdii damalad.
7 We-dulemar dule-buleganad, dule-ogwayemaladid,
na e-sogedba igar-innikigwad-imakleged imakmaladid.
Na e-nugbi-dummarbagued amidimaladid.
8 E-molimar, achu-barbadba bur bule abarmakmalad,
achu-sapurba bur bule ursirmalad.
E-sordamar-moli-birgi-bila-onomalad sabsur-abarmakmalad,
we-sordamar dikasur danimalad.
Igi sulubagi e-mas-daksale, binnasuli egi melleardae,
deyobi dulemargi mellear damalad.
9 We-dulemar unnila emar-sabsur-imakega danimalad,
e-nadapmaladba neg-dobedbi nasiknadapmalad.
Ukub-weeyobi dulemar-gamalad.
10 Reymar-mamaidgi burgunagus damalad,
sapin-dummagan-negsemamaidgi dodonagus damarbalid.
Neggwebur-galu-matusur-nikamaladga allenana damalad,
ar ade, a-neggweburmargi-dogegala arsanyob napamar sobmalad.
11 We-dulemar burwa-dummadyobi bela ese ibmar oitoledaed.
E-gangued e-bab-dummadga imakdimalad. Agi e-isgued siid.”
3. HABACUC, BAB-DUMMADGA GANNAR-IBMAR SOGED
(1:12-17)
12 Be, Bab-Jehová, bato be negasaila-akale gudiid.
Be, an-Bab-Dummad-isligwaled, be degisadegu dula maid.
Be, Bab-Jehová, igar-innikigwad-imakmalaga be Babilonia-dorgan urbisad.
Be, akwasaila-dukuedyob anmarga gued.
Anmar-sabsur-odurdaked-oyogega be Babilonia-dorgan urbisad.
13 Be, bela-bela dule-swilidikgusoggu, ibmar-isgana be abesulid.
Dule-sabsur-imakleged be yeer daksurbalid,
degite, ¿ibiga be dule-isganamar baisur-daksunna?
Dule-isganamar dule-nuegan-sabsur-imaknaid be dakmaidgi,
¿ibiga be gayamakar maisunna?
14 Uamar-e-idued-satedyobi be dulemar-imaksad,
ibmar-unimalad-e-idued-satedyob be dulemar-imaksad.
15 A-ulale, Babilonia-dorgan achwergi-uasoeyobi dulemar-gamalad.
E-sakigi ua-galesar-ebipidamaladyobi dulemar-ebipimalad.
E-saki-ollo-ollogwad-imbaba ua-galesnanaid-weedyobi dulemar-wemalad,
degidba, yeer itomalad, weligwar itomalad.
16 A-ulale, Babilonia-dorgan na e-sakiga bab-dummadyobi ega ibmar-ukleged ukmalad.
E-sakiga ina-wawadikid ogumakmalad.
Ar e-saki-nukad na e-masgunned bukidar nikad,
e-mas yeer gullebalid.
17 Ar deyobi, Babilonia-dorgan, dulemar-wiogega, ¿na e-saki-midii gumaloe?
¿Dulemar-gwen-wiledaksuli gindakdii gumaloe?

- Habacuc
- ←
- 1
- →

© 2014 WBT