- Proverbios
- ←
- 1
- →

BINSAED-NUEGAN-GARDA
PROVERBIOS
GEBE-SOGLENAID
Garda-nug
Binsaed-Nuegan-Garda. We-gardade, Hebreo-gayaba, mashalʼye bileged. A sogleged, “Binsaed-Nuegan-nikadye.” Soglebalid, “ebo-wilubsaedye,” “ibmar-soglegedye,” degi, “burbar-ibmar-soglegedye.”
Binsaed-Nuegan-Gardagi weyob sunmaklenaid
Binsaed-Nuegan-Gardagi binsaed-nuegana narmaklegar mamaid. We-gardagi igar-akar-akar egi sunmaklenaid: Binsaed-nue-nikadaedgi, Binsaed-Nuegan-soglemaladgi, degine, namaklemalad nanaibalid. We-igarbali, Israel-dulemar Binsaed-Nuegan amidii gusmalad.
We-garda-gebe-onodedgine, anmarga Israel-e-rey, David-e-machi-Salomón, we-binsaed-nikaa-sunmakleged-narmaksad.
De-ukinbali, Jaqué-machi-Agur, Itielʼga-sunmaksad, degi, Ucalʼga-sunmaksad naimogad. Rey-Lemuel-ibmar-sogsamalad naimogad.
We-gardagine, weyob ilemakar sunmaklenaid:
1. Binsaed-nikagulegedi, Bab-Jehová-dobee-nanaedgi-danikid (1:1-7).
2. Igarmar-uklenaid, degi, Binsaed-Nikagued (1:8–9:18).
3. Salomón-e-binsaed-nikad (10:1–22:16).
4. Binsaed-Nuegan-ibmar-wisigued (22:17–24:22).
5. Binsaed-Nuegan-baigan (24:23-34).
6. Rey-Ezequías, Salomón-binsaed-nuegan-sogsad nue-ilemakar narmaksad (25:1–29:27).
7. Agur-e-binsaed-nuegan-sogsad (30:1-33).
8. Rey-Lemuel Binsaed-Nuegan narmaksad (31:1-9).
9. Ome-innikidaed-e-nug-odummoleged (31:10-31).
Be itogua.
1. BINSAED-NIKAGULEGEDI, BAB-JEHOVÁ-DOBEE-NANAEDGI-DANIKID

1
(1:1-7)
1 David-machi-Salomón Israel-e-rey, we-binsaed-nuegan narmaksad:
2 Adi, binsaed-nikaa guega,
igarmar-nuegan-mamaidba nanaega,
gayaburba-dummagan-mamaid mamarega,
3 igar-mamaid-wisguega,
itoakwaa ibmar-imakega,
igar-innikii-mamaidba ibmar-imakega,
igar-nabolegedgi igar-maidba imakega,
emarbi-dulemar-dake nanaega.
4 Dule-nue-ibmar-wissulid ibmar-dukuar-maid-wisi imakega,
sapingan nue-ibmar-wisi guega,
sapingan mag-neg-itoakwaa nanaegar.
Agala, Salomón, we-binsaed-nuegan narmaksad.
5 Dule-binsaed-ibedi, dule-nue-ibmar-wisidi, we-binsaed-nued itodaed,
adi, gatik binsaed-nikaa guega, egi durdakbaligar.
6 Adi, binsaed-nuegan magar-itogega,
e-burbagan-mamaid magar-itogega,
dule-binsaed-nikaa-e-ibmar-soged magar itogega,
oegedgi-sunmakleged magar-itobaligar.
7 Binsaed-nikaguedi, Bab-Jehová-dobee-nanaedgi danikid.
Dule-binsaedsurmaladi, binsaed-nikagued abesulid,
binsaed-nueganba nanabisulid.
2. IGARMAR-UKLENAID, DEGI, BINSAED-NIKAGUED
(1:8–9:18)
Be-bab-be-unaed be itogo
8 Machi, be-bab-be-unaed nue be itogo.
Be-nan-be-odurdakedba be dao.
9 Be-ibmar-durdaksad bega orgurginyobi ibnuedga guoed,
bega ordubyobi ibnuedga guoed.
Dule-isganamarse melle binsaed-galego
10 Machi, dule-isganamar be-yardakbi-gualile,
melle ese binsaed galego.
11 Bega sokarmalale: “Anmarba be dage.
Anmar dule-ibmar-oakalossulid oburgwenae.
Anmar binsa-nabir-itogedba dule-baisur-binsadiid oburgwenae.
12 Igi napa dule-burgwaled-doe,
deyob, anmar dule-neg-oakalossulid oburgwenamoga.
13 Anmar ibmar-nuegan ichesuli sumaloed.
Anmar ibmar-sumaloedi, anmar-neggi ichesuli urbemaloed.
14 Anmarba be akae.
Anmar ibmar-suoedi, anmar bega ukmogoed.”
15 Machi, melle amarba be akao,
amar-igar-isganagi be banguo.
16 Ar we-dule-isganamar, ibmar-isgana bur gwae imakbidamalad,
gwae dule-oburgwebidamalad.
17 Ar sikwimar e-wagab e-gaedsinai daksale,
egi gwen dogosulid.
18 Ar we-dule-isganamardi, na dukin yardakledimalad,
emar na dukin oburgwedimalad.
19 Dulemar-dogdar-maniginbi-binsamalad, deyob gunonidamalad.
Dulemar-dogdar-maniginbi-binsamalad, dule-baidse burgwenonidamogad.
Binsaed-nikaguedgi sunmaklenaid
20 Binsaed-Nikaguedi, binnasuli galimbaba goled,
dulemar-bukidar-ambikued-abargi isseed sunmaked.
21 Binsaed-Nikaguedi, dulemar-igar-itoged-abargi sunmaked,
neggweburse-doged-yawagakgi sunmaked.
Weyob soged:
22 “Sapingan, bemar-amba-nue-ibmar-wissurmalad,
¿ar sanagwadse, ibmar-wissuli be gudii gumaloe?
¿Ar sanagwadse, be dulemargi-dododiid, bar dulemargi dodosuli gumaloe?
Dule-binsaed-satemalad, bemar, ¿sanagwadse ibmar-wisigued-isdar-daked sae be dakmalode?
23 ¡An-ibmar-sabsur-soged be itomala!
An-burba-nued an bega unnitiba ukoed.
An-binsaed-wisguega an be-imakoed.
24 An bese gochamar-inigwele, yapa be an-itogusmalad.
An bese achasmar-inigwele, gwen be amba ibsassurmalad.
25 Binsaed-nuegan-an-bega-uknaigusmaladi, aka be obachamalad.
An-sabsur-bega-ibmar-sogsadi, gwen be itossurmalad.
26 A-ulale, bemar sabsur-odurdaklealile, an bemarga binnasuli alloed.
Bemargi dobed nagunonikile, an bemarga alloed.
27 Burwa-dummad-goledyob bemargi dobed nagunonikile, an bemarga alloed.
Burwa-ololedyobi bemargi nunmak-itoleged-dummad nagunonikile, an bemarga alloed.
28 ”A-ibagine, geb be anse gordamaloed.
Degi-inigwele, andi bemar-abin-imakosulid.
Be an-amidii gumaloenad,
degi-inigwele, be an-amiosurmalad.
29 Ar bemar binsaed-nikagued abessurmalad,
Bab-Jehová-dobee be nanassurmalad.
30 An-bemarga-binsaed-nued-uked be itossurmalad,
an-bemarga-sabsur-ibmar-sogsad be abessurmalad.
31 Na be-daed begi gannar aibinoed,
be dule-yardakdimaladgi, na dukin be yardaklemaloed.
32 Be-isgusadba, be-ibmar-wissulidba, na be dukin berguoed.
Be baisur-ibmar-dakedba, na be dukin oburgoed.
33 Ar dule anba-ibsaerdi, bogidik gudii guoed.
Ibmar-isgana-dobsuli gudii guoed.”

- Proverbios
- ←
- 1
- →

© 2014 WBT