- 1 Timoteo
- ←
- 3
- →

5. JESÚSʼBA-NANAIMALAD-E-IDUMALADGA-GUED-E-IGAR
3
(3:1-7)
1 We igar-napiragwaddo: Dule Jesúsʼba-nanaimalad-e-dummadga gubiele, arbaed-nuedbina soged.
2 A-ulale, dule Jesúsʼba-nanaimalad-e-idumalad-e-dummadga gubiele, dule-weyobid abeleged:
Dule-egi-ichakwa-sunmaked-sated,
dule-unnila-ome-wargwenna-nikad,
dule na-dukin-sunna-san-bargaed,
dule-binsaed-nikadaed,
dule-mag-emar-dakeedaed,
dule-nabir-emar-akwed,
dule-yeer-dulemar-odurdaked,
3 dule-geg-mumgued,
dule-geg-abin-abin-daed-amied,
dule-geg-ibmar-isganagi-mani-onoged,
dule-gwenadgan-sabguerbad,
dule-binnalee-na-san-bargaar-ibmar-saed,
dule-maniginbi-dogdar-binsasulid.
4 Dule na-neguya-nued-sediid,
dule na-mimmigan-uaya-nikadaed-sediid,
degi, e-mimmigan egi-binsaed-nikaa damarmogad.
5 Ar dule na e-neguyagi neg wissur-seele, degite, ¿igi nabir Jesúsʼba-nanaimalad-sebalosunna? Geg nabir sebardo.
6 Deginbali, dule Jesúsʼba-nanaimalad-e-dummadga gubiele, dule-geb-emisgwa-Bab-Jesúsʼba-nagusad, geg gued. Abakalegi, na san dummarba-saedba, nia-saila-isgusadgii isguarmogale.
7 Deginbali, dule Jesúsʼba-nanaimalad-e-dummadga gubiele, dulemar-Bab-Jesúsʼba-nanaisurmalad-abargi e-daed nued oyodibalirgebed. Adi, mer amar egi ichakwa sunmakmalagar. Ar abakalegi, nia-sailase binsaed galealile.
6. JESÚSʼBA-NANAIMALAD-BENDAKMALAD WEYOB DAERGEBED
(3:8-13)
8 Jesúsʼba-nanaimalad-bendakmalad amba weyob damarmogargebed:
Dule-nued-nanaed,
dule-unnila-inniki-ibmar-soged,
dule-geg-mumgued,
dule-ibmar-isganagi-geg-mani-onoged,
9 dule binsaed-swilidikidgi Bab-Jesúsʼgi-bensulid-igar-epenne-dukuar-maigusad sediid.
10 Ar we-dule, nue wilubdaklegwelergebed. E-daedgi, dule gwen egi akar-sunmaksulile, geb Jesúsʼba-nanaimalad-bendakedga nugsalegodo.
11 Jesúsʼba-nanaimalad-bendaked-omegan amba weyob damogargebed:
Dule-nued-nanaed,
wissur-gakangi-sunmaked,
nue-binsaed-nikadaed,
degi, bela ibmar-saedgi dulemar-geg-yardaked.
12 Jesúsʼba-nanaimalad-bendakmalad weyob abeleged:
Unnila ome-wargwen-nikad,
nue-neguya-wisi-seed-dule,
degi, e-mimmigana, nue-akwedibalid-dulebar.
13 Ar ade, Jesúsʼba-nanaimalad-bendakmalad nued arbaele, nue nug-nikaa gwenadgan-abargi gunonidaed. Degine, Cristo-Jesúsʼgi-bensulidgi bur-nue-dobsuli sunmakdamalad.
7. BAB-JESÚS-IGAR NAPIRAGWAD-MAID
(3:14-16)
14 Emisgwasaar, an be-daknaega bese nadapo an insado. Degi-inigwele, an bese garda narmakdo, 15 adi, be wisguega an wis-yoggud be an-dakele, igi be Bab-Dummad-neg-yaginmalad-abargi be nanaergebe. Bab-Dummad-negyaginmalad-soglegedi, Bab-Dummad-Dula-Maid-e-sordamarye. Amala, igar-napiragwad-ganimaladid, igi buar neg-ganiki, ayobmodo. Degi, amar a-igar-irwa gwisgumarbalidid.
16 Emide, Bab-Jesús-igar geg benguleged. Ar we-igar igar-dakledisulid-igalad, igala-dummadid, ar ade:
Bab-Dummad anmarse oyolesad,
anmar-dule-sunnadyob napnegse aidenonikid.
Bab-Dummad-Burba-Isligwaled dule-ibmar-oakalossulidye-nik sogsad.
Baliwiturmar, Bab-Jesús-nue-daksamarmogad,
Judíoʼsurmaladga Jesús-igar-nuedgi ega sunmaklesad.
Dulemar-napneggi-bukmalad Jesúsʼgi bengussurmalad.
Degi, Bab-Dummad na e-nibnegse Jesús-onakwisad,
agi e-nug odummossunnad.

- 1 Timoteo
- ←
- 3
- →

© 2014 WBT