- Filipenses
- ←
- 2
- →

2
Cristo-san-bipi-imaklesad, degi, dummadga-imaklesad
1 Degisoggu, bemar Cristoʼgi-akanaidgi gangued-nika be itomardibe,
e-sabguedgi be-ogannomar be itodibe,
E-Burba-Isligwaledgi na be walikaa gudimardibe,
na be wile dakdimardibe,
2 na be nuedgi-gudidimaladgi, weligwar-ito be an-imakmala.
Na be muchub-muchub sabgubukmaladgi,
na be emarbi binsaedgi, degi, na be emarbi ibmarbina-sogedgi,
weligwar-itoge be an-imakmala.
3 Na be san-dummarba-imakega, degi, dule-baiganbo-benguega, mer be ibmar imakmalo. Na be san-bipi-imakedgi ibmar-imakmala, degi, dule-baigan bemarba-bur-dummadyob be dakmaloed. 4 Mer be na be-sanginbi binsamalo, gwenadgan-baigangi be binsamogoed.
5 Ar igi Cristo-Jesús na dukin san-bipi imaksa, debayobi, bemar binsamarmoga.
6 Ar Cristo-Jesús gusgu Bab-Dummad gued,
Bab-Dummaddeeye na bar-binsassulid,
agi alamaknai gussulid.
7 Aka bur Bab-Dummadsuliyobi na imaksad,
maiga na san-imaksad,
degi, dulega na san-imaksad.
8 Jesús nue-dule-sunnadga gunonigu, dukin na san-bipii imaksad.
Bab-Dummad-sogedba burgwedse ibsasad,
nakrusgi bioklegar burgwisad.
9 A-ulale, Bab-Dummad, Cristo-Jesús dulemar-baiganba bur bule dummadga imaksasunnad.
Ega bur dule-baiganba nug-dummarba-gued uksasunnad.
10 Adi, belagwapa nibneggi-bukmalad, napneggi-bukmalad,
degi, napneg-urba-bukmalad,
Jesús-asabin yokorgi sindigar sigmalagar.
11 Degi, belagwapa sogmalaga, Jesucristo bur-Dule-Dummadye,
adi, Bab-Dummad-nug odummolegegar.
Jesúsʼba-nanaid neg-meegwadyob gued
12 Degisoggu, an-gwenadgan-sabesailamalad, an bemar-abargi-gudigusgu, bemar gusgu an-ibmar-sogedba ibsadamalad. Emigindi, an bemarba-gudisulidgi bur bule be anba ibsamala. Bab-Dummad-dobegwadgi, degi, Bab-Dummadgi-nue-binsaed-nikagwadgi, be-abonolesadgi be alamaknai samala. 13 Ar Bab-Dummad na e-nued-binsaedbali, bemargi ibmar-nued-imakedbinasoged, degi, ibmar-nued-imakbied nasiked.
14 Mer bemar ibmar-isdar-itogedgi, degi, mer na abin-abin-imakmaladgi, be ibmar imakmala. 15 Adi, mer bemar isgumalaga, degi, dulemar mer bemargi sogmalaga, bemarde galagwensuli gudimarye. Ar bemar Bab-Dummad-mimmigan-gumarsoggu, dulemar-galagwensuli-gudidimalad-abargi, degi, dulemar-isganamar-abargi, gutu-gwen-naisuli gudii gumalargebed. Ar bemar we-napneggi niisgwamar-gaedyobi gumalad. 16 Melle San-Burba-Dulagudigued-Gayaburbagi be bengumalo. Adi, Cristo we-napnegse gannar danikile, an bemargi yeer-itogwichi guoed. Deyobi, an wisguoed, an Bab-igarba-nanasadi, degi, an Bab-Jesúsʼga-arbadigusadi gwen an binsa arbassurye. 17 Bemar Bab-Dummadgi bensurmalad, degi, Bab-Dummadga ibmar imakmalad. Wemala, Bab-Dummadga-ibmar-uklegedyob gued. An-oburgwemalodibe, ar deyobile, an-burgwisadi bemarga Bab-Dummadga-ibmar-ukmalad-birgi napi-e-nis-eolegedyob gued. Ar deyob gunonikile, an weligwar itogoed, degi, an bemarbo werguoed. 18 Deyopira bemar wergumarmoga, degi, anbali wergumarbali.
3. PABLO-E-ARBASAD
(2:19–3:21)
Timoteo, degi, Epafrodito
19 Bab-Jesús-sogedba emisgwasaar an bemarse Timoteo-barmidoed, adi, an bemar nueganbi-gudiiye-gwisgualile, an nue-yeer itogoed. 20 Ar an be-sabmaladyobi, dule-baid sated. Unnila Timoteoʼbi deyob be-sabmarmogad, degi, bemarba nue-bukib binsabalid. 21 Ar bela dule-baigandi na eginbi binsamalad, Jesucristo-ibmargindi binsasurmalad. 22 Ar bemardi bato nue wismalad, igi Timoteo na e-daed oyodii. Ar bemar wisbalid, igi Timoteo an-machiyobi Bab-Dummad-Gayaburba-Nued-berbegedgi an-bendakdibali. 23 Degisoggu, igi-anga-wegi-igar-guoed an wisgusale, yog-barmiar an bemarse Timoteo-imakoed. 24 An Bab-Jesúsʼgi bensulid, an bemarse emisgwasaar nadapmogoed.
25 Emigindi, an-gwenad-Epafrodito, anbo-arbaed-dule, degi, Bab-Jesús-igargi-anbo-alamakdiid-dule, bemarse-gannar-barmided bela-bela abele an itodo. We-dule, an-ibmar-abegedgi an-bendakega be anga barmiar gusmalad. 26 Epafrodito bela-bela gannar nue bemar-dakbied. Beedse nue-oakudii gusad, ar ade, bemar gegumaiye wisgusmalad. 27 Ar nue-napiragwa, Epafrodito bela-bela uellemai gusad, burgwednaga gusad. Ar Bab-Dummaddi nue-wile daksad, degi, nue-wile an-daksamogad, adi, an-eba-wile-itodiidgi mer bur bule an wile-itogegar. 28 A-ulale, an bemarse gwae Epafrodito barmisiid, adi, bemar Epafrodito-dakalile, wergumalaga, degi, anmoga bar an wile mer itomogogar. 29 Bab-Jesús-nuggi weligwaledgi bemar Epafrodito abingamalo. Deginbali, bemar dulemar-Epafroditoʼyob-damalad-e-nug be ogannomala. 30 Ar Epafrodito Cristoʼga-arbaed-ular burgwednaga gusad. Ar bemargi an dikasur-maisoggu, bemar-sunnad geg an-bendakmarsunnad. A-ulale, bemar-nuggi anga-arbaega, Epafrodito na san sabsuli uksa gusad.

- Filipenses
- ←
- 2
- →

© 2014 WBT